b"\n_START_ARTICLE_\nRatpenat llengut de cua petita\n_START_SECTION_\nDescripci\xc3\xb3\n_START_PARAGRAPH_\nEl ratpenat llengut de cua petita \xc3\xa9s una de les esp\xc3\xa8cies m\xc3\xa9s petites, amb un longitud conjunta del cap i del cos que varia entre 4,7 i 10 cent\xc3\xadmetres i un pes d'entre 8,5 i 13 grams. T\xc3\xa9 un pelatge de color marr\xc3\xb3 fosc argentat que li cobreix el cos i part de les ales i dels h\xc3\xbamers. Alguns individus tenen taques p\xc3\xa0l\xc2\xb7lides, sovint vermelloses, a part alta de l'esquena, que s'entenen a la part del darrere del coll i del cap. Les parts sense p\xc3\xa8l de les membranes de les ales s\xc3\xb3n de color marr\xc3\xb3 fosc o negres. _NEWLINE_El cap \xc3\xa9s relativament llarg i estret i la llengua \xc3\xa9s llarga i extensible, assolint fins a 3 cent\xc3\xadmetres. T\xc3\xa9 una protuber\xc3\xa0ncia petita i estreta en forma de fulla en el llavi superior, que per altra banda \xc3\xa9s suau al tacte. En comparaci\xc3\xb3 amb alguns altres ratpenats, t\xc3\xa9 les orelles relativament petites i m\xc3\xa9s separades, i li manca l'antitrague. Aquesta esp\xc3\xa8cie t\xc3\xa9 una cua molt curta, nom\xc3\xa9s d'entre 3 i 7 mil\xc2\xb7l\xc3\xadmetres, que no arriba m\xc3\xa9s enll\xc3\xa0 de l'extrem de l'uropatagi (la membrana que t\xc3\xa9 entre les potes), en el qual s'hi troba integrada. No obstant aix\xc3\xb2, alguns individus, no tenen cua i per aquesta ra\xc3\xb3 es va pensar que pertanyien a una esp\xc3\xa8cie diferent.\n_START_SECTION_\nEcologia\n_START_PARAGRAPH_\n\xc3\x89s un animal nocturn que passa el dia refugiat en coves, forats als arbres o algunes estructures fetes per l'home. Les col\xc3\xb2nies poden ser de fins a un centenar d'individus, encara que el m\xc3\xa9s freq\xc3\xbcent \xc3\xa9s que estiguin formades per entre 5 i 15 membres. Com la majoria de ratpenats que viuen en coves, generalment comparteix el seu refugi amb altres esp\xc3\xa8cies, incloses altres del g\xc3\xa8nere Anoura, aix\xc3\xad com Micronycteris microtis i vampirs. _NEWLINE_T\xc3\xa9 un metabolisme basal infreq\xc3\xbcentment elevat, que s'ha mesurat que fa 28ml O\xe2\x82\x82/h. Donat que s\xc3\xb3n capa\xc3\xa7os de mantenir la seva temperatura corporal fins i tot en temperatures relativament baixes, necessiten una ingesta elevada de calories en comparaci\xc3\xb3 amb la seva mida, i, com a m\xc3\xadnim, han d'estar 4 hores alimentant-se cada nit._NEWLINE_S\xc3\xb3n animals omn\xc3\xadvors, que fan servir la seva llengua llarga per xuclar el n\xc3\xa8ctar de les flors, encara que tamb\xc3\xa9 s'alimenta de petits cole\xc3\xb2pters, hem\xc3\xadpters i lepid\xc3\xb2pters._NEWLINE_La temporada d'aparellament d'aquesta esp\xc3\xa8cie no \xc3\xa9s clara i pot variar al llarg de la seva \xc3\xa0rea de distribuci\xc3\xb3. Generalment els estudis han mostrat que els adults s\xc3\xb3n f\xc3\xa8rtils entre l'agost i el novembre, durant la temporada de pluges, i inf\xc3\xa8rtils la resta de l'any, encara que s'han trobat excepcions. \xc3\x89s probable que nom\xc3\xa9s s'aparelli un cop l'any i doni a llum una \xc3\xbanica cria."